34 kvinder har siden oktober sidste år fortalt om krænkelser hos en mandlig gynækolog på sygehuset i Hjørring. Den pågældende læge er død den dag i dag.

En ny rapport fra Regionshospital Nordjylland har haft til opgave at afdække en række krænkelsessager fra Gynækologisk Afdeling på sygehuset i Hjørring. Sagerne er fra 1960 og frem til 1980'erne, men først i oktober 2021 stod en kvinde frem og fortalte sin historie. - Jeg beklager dybt over for kvinderne, der har været berørt af det her. Det er bestemt ikke en standard, vi er stolte af, at kvinderne har oplevet krænkende adfærd, siger Søren Hjortshøj, der er lægefaglig direktør på Regionshospital Nordjylland. Derfor siger han i dag undskyld til de kvinder, der har været udsat for overgrebene. Rutinerne omkring gynækologiske undersøgelser på sygehuset i Hjørring har ændret sig markant i løbet af de seneste 30 år – og en række forholdsregler er i dag fast standard. - Vi har nogle rutiner, der gør, at der altid er to til stede i forbindelse med gynækologiske undersøgelser, og det hører til undtagelser, hvis der er nogen, der forlader rummet, siger Søren Hjortshøj. Svært at placere et ansvar I alt har 34 kvinder siden efteråret fortalt om krænkelser i forbindelse med undersøgelser hos en gynækolog på sygehuset i Hjørring. Den pågældende læge lever den dag i dag ikke mere, og det kan derfor virke så godt som umuligt at placere et ansvar. - Selvfølgelig må ansvaret så tilfalde Regionen, og derfor vil vi også gerne sige undskyld for det, der er foregået. For selvom det ligger mange år tilbage, er der helt sikkert mange af de påvirkede personer, der bærer det med sig resten af deres liv, siger regionsrådsformand Mads Duedahl (V). Siden sagen kom frem sidste år har Regionshospital Nordjylland arbejdet på at klarlægge, hvor dybt sagen gik. Det arbejde er nu færdiggjort med rapportens udgivelse. Hjælp at hente I rapporten fremgår det, at "den pågældende læges adfærd og undersøgelsesmæssige tilgang vurderes ikke at have været forenelig med god lægefaglig og etisk standard". - De fleste kan sætte sig ind i, at det at blive krænket af en af de mennesker man burde kunne stole allermest på, nemlig sin læge, det er noget, der kan give ar på sjælen. Så det er en helt forfærdelig sag, som vi selvfølgelig tager meget alvorligt, siger Mads Duedahl (V). Regionshospital Nordjylland i Hjørring har desuden arbejdet på, at kvinderne fik den fornødne hjælp. - Vi har fra starten haft fokus på at hjælpe kvinderne, så de, der havde behov for at tale tingene igennem, har haft mulighed for det med en sygeplejerske. Var der behov for mere hjælp, har vi kunnet henvise til noget psykologhjælp, siger lægefaglig direktør, Søren Hjortshøj. Og i regionsrådet er man helt enige i, at kvinderne skal hjælpes, hvis de har et behov. - Vi har tilbudt alt den hjælp, der er nødvendig, til de folk som har kontaktet os, men det er også vigtigt for mig at sige, at skulle der sidde nogen derude, som har oplevet samme krænkende adfærd i fortiden, er vores telefonlinje selvfølgelig stadig åben, så man kan få den hjælp, man har behov for, siger regionsrådsformand, Mads Duedahl (V).